Национално движение за стабилност и възход

Национално движение за стабилност и възход (НДСВ) е либерална политическа партия в България.

Основана е през 2002 г. (след неуспешен опит през 2001 г.) от последния български цар Симеон Сакскобургготски като Национално движение „Симеон Втори“. Името е променено на 3 юни 2007 г. на конгрес, чиято законност е оспорвана, и отново на 18 октомври 2008 г. Седалището на партията е на адрес София, ул. „Врабча“ № 23.

След като НДСВ дълго време е председателствано от Сакскобургготски, на 28 ноември 2009 година на 5-ия Извънреден конгрес Христина Христова е избрана за нов председател на партията. На 27 октомври 2013 г. на този пост е избрана Антония Първанова.

На 8-ия извънреден конгрес на НДСВ (27 юни 2015 г.) са избрани трима съпредседатели на партията. Това са Станимир Илчев, Олимпи Кътев и Съби Давидов.

Символи 
Символите на НДСВ са:
 знак – седефена раковина на жълт фон;
 знаме – жълто, с правоъгълна форма и изобразен в средата знак на НДСВ;
 печат – кръгъл, с изобразен в центъра знак и изписано наименованието на партията.

Организация 
Централни и местни органи на НДСВ:
 Централни органи – Конгрес; Национален съвет; Политически съвет; Лидер (председател); Контролен съвет.
 Местни органи – общински координатори; общински събрания;областни координатори; областни съвети.

Младежка организация 
Младежката организация на НДСВ се нарича Младежко национално движение за стабилност и възход (МНДСВ). МНДСВ е учредено на Конгрес на 20 февруари 2010 г., като приемник на дотогавашната Либерална младежка асамблея на НДСВ (ЛМА на НДСВ), съществуваща от 2003 година. Председатели на ЛМА на НДСВ са били Делян Пеевски, Светослав Спасов и Борис Вардев. Структурата на МНДСВ наподобява тази на партията, а целите и дейностите му са посветени на либерализма в национално и международно ниво. След проведен конгрес на МНДСВ през февруари 2012 е избран нов председател на младежката организация – Стефан Кенов.

Идеология 
НДСВ първоначално се обявява за консервативна партия и кандидатства за членство в Европейската народна партия (ЕНП). След като не са приети в нея, поради съпротивата на Съюза на демократичните сили (СДС), член на ЕНП, НДСВ се преориентира с доста повече успех към центъра и става пълноправен член на Либералния интернационал по време на конгреса му в София през май 2005 г. НДСВ декларира, че е създало управляваща либерална коалиция (с ДПС и Новото време).

История 
В периода 2001 – 2005 г. движението управлява в коалиция с ДПС, като в правителството участват и двама членове на БСП. През 2005 – 2009 г. участва в коалиционното правителство на Сергей Станишев, заедно с БСП и ДПС. На изборите през 2009 г. НДСВ остава извън парламента.

Участия в избори

Парламентарни избори (2005) 
На парламентарните избори през 2005 г. НДСВ губи над половината от гласовете, получени през 2001, но остава втора парламентарна сила.

Избори за Европейски парламент (2007) 

На изборите за Европейски парламент през 2007 в България НДСВ получава 121 398 гласа (6,27%) и правото да изпрати един (от общо 18 за България) народен представител в Европейския парламент – Биляна Раева. Повече гласове получават ГЕРБ, БСП, ДПС и „Атака“. Биляна Раева става евродепутат от групата Алианс на либералите и демократите за Европа (АЛДЕ).

Парламентарни избори (2009) 
На парламентарните избори за XLI народно събрание партията отчита провал, събирайки 3,01%, като според тези данни НДСВ няма да има представители в парламента на страната. Вследствие от изборните резултати на 6 юли 2009 Симеон Сакскобургготски обявява, че подава оставка като лидер на движението. Следвайки примера му, оставки подават всички участници в ръководството на НДСВ.

Президентски и местни избори (2011) 

На президентските избори през 2011 година НДСВ не издига официално свой кандидат, но някои от известните представители на партията участват в инициативния комитет, предложил близкия до партията кандидат Меглена Кунева, която получава 14,00% от гласовете и остава трета на първия тур.

На проведените по същото време местни избори за кметове на общини са избрани 8 кандидати на НДСВ – 6 самостоятелни (Алфатар, Бойница, Грамада, Дългопол, Мизия, Ценово) и 2 издигнати от коалиции (Кресна, Хаджидимово). Освен това партията участва в различни коалиции, чиито кандидати печелят в общините Баните, Искър, Нови пазар, Пирдоп, Рудозем, Челопеч и Ябланица.

Разслояване на НДСВ 
Доц. Борислав Любенов Великов, народен представител от ПГ на НДСВ от 2001 г., председател на Народното събрание за кратко през 2005 г., през 2008 г. основава Българска нова демокрация, която партия се самоопределя като дясноцентристка.

Парламентарни избори в България (2023) 
На Парламентарни избори в България (2023), участват с номер 10 и получават 0,27% или 6 764. С които не успяват да влязат в парламента.

Източници

Външни препратки 
 Официалният сайт на НДСВ 
 Официалният сайт на Либералния интернационал

 
Основани в България през 2002 година